De nye eventteknikere fra EUC Nord i Frederikshavn er eftertragtede - de fleste har et fast job, som venter på dem, når de er udlært.

EUC Nord i Frederikshavn kunne i dag sende endnu en gruppe eventteknikere ud i virkeligheden. Og her er de efterspurgt arbejdskraft. Langt de fleste af de nye eventteknikere har et fast job, som venter på dem, når de er udlært. - Alt det arbejde som jeg vil have. Jeg er også blevet tilbudt at blive på ”Tobakken”, men jeg har takket nej tak til det, fordi jeg vil læse til ingeniør i stedet for, siger Jacob Casters, som til daglig er i Multihuset ”Tobakken” i Esbjerg. Jacobs årgang bliver den sjete, der forlader EUC Nord. De foregående er alle i arbejde. - Det har noget at gøre med, at vi jo i vores samfund arbejder meget med oplevelsesøkonomi. For mange er det jo en akademisk øvelse, som man bruger meget krudt på på universiteterne. Men det her er folk, der arbejder med det i praksis. De kan få ting til at ske og få ting til at lykkedes, siger Niels Østergaard, faglærer EUC Nord. Det tager fire år at blive eventtekniker på EUC Nord.